钦定古今图书集成/明伦汇编/氏族典/第362卷 > 《汪溪金氏族谱序》明·赵汸
## 钦定古今图书集成/明伦汇编/氏族典/第362卷 > 《汪溪金氏族谱序》明·赵汸

“天地，位人物，生有父子而后有兄弟，有兄弟而后有
群从，内有相安于一家，外有相习于一塾，仁让雍雍，
礼乐秩秩，风俗熙熙，实乡族甚美事也。”然丈夫生有
四方之志，不以家食为吉，或策仕上国，或行旅远方，
或卜宅乐土，于是离散纷然，而故乡旧族徒寄一慨，
末如之何矣！故有识君子忧之，仿史为书，联其世次，
“详其履历，谨其迁徙，此《家乘宗谱》所由重也。”然今之
士大夫论天下氏族，必以新安为首称，“承传则有数
十世之胄，居处则有数百年之家，蕃衍则有数千指
之人。矧业以诗书，显以衣冠，永以文献，此其所以喜
谈而乐道欤。”休宁汪溪金氏，自其始祖博道公，唐末
由桐庐避地新安、休宁，一迁杉坑，二迁梅结，三迁汪
溪。越宋、元以入国朝，阅历将五百年，科第显名，人物
隆盛，足称“吾休著姓。”其《家谱》在宋有县令君若洙修
之，请序于乡先生勿斋程氏；在元有副使君玉相修
之，请序于乡先生定宇陈氏。今有逸士名译字定远
者，慨念世远人蕃，逾久未登纪录，乃遵旧谱，以续后
编。携过东山精舍，属予以弁其首。窃以定远明敏，足
上继前人之嘉志。顾予谫薄，不足希二先生之高风。
固辞不获，乃告之曰：“天下事理，合必离，离必合，离合
相乘，循环无已。志士存敦本之思，仁人务归宿之学，
孝子笃朝宗之念。虽离而或寰中，或海外，愬流穷源，
终求复合于故乡也；虽离而或数世，或百年，循本达
支，终”求复合于一旦也。呜呼！率天下和亲而联族，尊
祖而敬宗，其在斯谱欤？其在斯谱欤？